**TAARIFA FUPI YA MRADI WA UJENZI WA KITUO CHA AFYA CHA GHOROFA KATA YA MJIMWEMA**

Awali ya yote, tunatumia fursa hii kukukaribisha wewe binafsi pamoja na wajumbe wa kamati ya Kudumu ya Bunge ya Tawala za Mikoa na Serikali za Mitaa -TAMISEMI katika mradi wa ujenzi wa Kituo cha Afya cha Ghorofa katika kata ya Mjimwema. Pili kwa niaba ya wananchi wa Kata ya Mjimwema tunapenda kutoa shukrani zetu za dhati kwa Serikali ya Awamu ya Sita inayoongozwa na Mheshimiwa Rais wa Jamuhuri ya Muungano wa Tanzania Daktari Samia Suluhu Hassani kwa kuendelea kutoa fedha nyingi kwa ajili ya kutekeleza miradi ya Maendeleo katika kata ya Mjimwema.

# Kata ya Mjimwema ina mitaa minne (04) ambayo ni Mtaa wa Maweni, Mjimwema, Ungindoni na Mtaa wa Kibugumo ambayo inajumla ya Kaya 15,173 na Wakazi 54,859 ( Wanaume 26,522 na Wanawake 28,337). Kwa sasa Kata ya Mjimwema ina jumla ya Zahanati tatu (03) zilizopo katika Mtaa wa Maweni,Ungindoni na Mtaa wa Kibugumo ambazo zinahudumia wakazi wapatao 54,859. Kutokana na Sera ya Afya ya mwaka 1990 iliyopitiwa mwaka 2007 inayotaka kila kata iwe na kituo cha Afya, kwa upande wa kata ya Mjimwema tumependekeza kujenga kituo cha Afya cha ghorofa nne (04) katika mtaa wa Mjimwema maeneo ya Kisota.

Mradi huu wa ujenzi wa Kituo hiki cha Afya uliibuliwa na Wananchi wa Kata ya Mjimwema na fedha za utekelezaji wa mradi huu zinatolewa na Halmashauri ya Manispaa ya Kigamboni kutoka kwenye makusanyo ya Mapato ya ndani ya halmashauri. Hadi kukamilika kwa mradi huu kutagharimu jumla ya shilingi **4,959,987,348.37,** ambapo **ni** gharama za ununuzi wa vifaa vya ujenzi shilingi 3,719,990,511.27 na gharama za ufundi shilingi 1,239,996,837.10. na fedha za ujenzi huu zinatolewa kwa awamu kutokana na hali ya makusanyo ya halmashauri, hadi sasa kiasi cha shilingi 434,000,000.00 kimekwisha tolewa na halmashauri imeendelea kutenga fedha kwa ajili ya utekelezaji wa mradi na kwa mwaka wa fedha 2024/2025 halmashauri imetenda kiasi cha shilingi 500,000,000.00 kwa ajili ya utekelezaji wa mradi huu.

Kutokana na ukubwa wa mradi huu, kabla ya kuanza ujenzi zilifanyika kazi tano (05) za msingi na ambazo zilikamilika wa asilimia 100 zilijumuisha Upimaji wa Udongo, Ufanyaji wa athari za mazingira (EIA) Uchimbaji wa kisima cha Maji, Ujenzi wa banda ya kuhifadhi Vifaa vya ujenzi, pamoja na ujenzi wa Vyoo.

Utekelezajai wa mradi huu unafanywa kwa njia ya Kikosi kazi (Force akaunt) na utatekelezwa kwa Awamu nne ambapo, Awamu ya kwanzaitahusisha ujenzi wa msingi na jengo la chini ambalo tunataraji litakamilika na kuanza kutoa huduma, awamu hii ya kwanza inakadiliwa kughalimu kiasi cha Shilingi **932,484,922. Awamu ya Pili** itahusisha ujenzi wa ghorofa ya kwanza na kiasi cha Shilingi **643,293,800** kinakadiliwa kutumika katika awamu hii ya pili**.** **Awamu ya Tatu** itahusisha ujenzi wa ghorofa ya pili na ya tatu na awamu hii inakadiliwa kutumia kiasi cha Shilingi **643,293,800. Awamu ya Nne** **na ya mwisho,** itahusisha ujenzi wa ghorofa ya nne pamoja na kutengeneza manzari ya kuzunguka eneo la mradi na awamu hii inakadiliwa kutumia kiasi cha Shilingi **2,740,914,826.**

Kwa sasa mradi huu umefikia asilimia 25 ya utekelezaji, Kazi zinazoendelea ni maandalizi ya umwagaji wa jamvi na kiasi ambacho kimekwisha tumika hadi sasa ni shilingi 433,872,040.00

Baada ya maelezo haya naomba nikukaribishe ukague utekelezaji wa mradi wetu wa ujenzi wa Kituo cha Afya cha Ghorofa nne (04) katika kata ya Mjimwema.